कहा- मैं लोगों को फिल्म से बाहर नहीं निकालता; अगर इंसान पसंद नहीं तो खुद हट जाता हूं
Bollywood Superstar Salman Khan At Rajat Sharma Aap Ki Adalat. सलमान खान इंडस्ट्री में न्यूकमर्स को मौके देने के लिए जाने जाते हैं। एक रिसेंट इंटरव्यू में उन्होंने कहा कि वो नहीं चाहते कि पर्सनल खुन्नस की वजह से किसी की रोजी रोटी छीन ली जाए
सलमान खान इंडस्ट्री में न्यूकमर्स को मौके देने के लिए जाने जाते हैं। एक रिसेंट इंटरव्यू में उन्होंने कहा कि वो नहीं चाहते कि पर्सनल खुन्नस की वजह से किसी की रोजी रोटी छीन ली जाए। सलमान ने कहा कि इंडस्ट्री में उन्हें जो लोग पसंद नहीं हैं उनके साथ उन्होंने कभी काम नहीं किया। हालांकि उन्होंने कभी उनका काम भी नहीं छीना।
सलमान ने कहा कि उन्हें जो लोग पसंद नहीं हैं उनके साथ काम करने से परहेज करते हैं लेकिन अगर प्रोजेक्ट अच्छा है तो वे कोशिश करते हैं कि मामला सुलझा लिया जाए।
खुद पीछे हटना पसंद लेकिन किसी और से काम छीनना सही नहीं- सलमान
सलमान खान ने हाल ही में आप की अदालत में शिरकत की थी। इस दौरान उन्होंने कहा, 'मैं भाग्यशाली रहा हूं कि मैंने अपने करियर में कुछ खास फिल्म मेकर्स, एक्टर्स और एक्ट्रेसेस के साथ काम किया है। मुझे इन सभी के साथ काफी प्यार मिला है।
जिन लोगों के साथ मेरे संबंध अच्छे नहीं थे उनके साथ मैंने काम करने से परहेज किया। लेकिन मेरा मानना है कि अगर स्क्रिप्ट अच्छी है और वो इंसान उस फिल्म में है तो आप उसे बाहर नहीं निकाल सकते। मैं चाहूं तो वहां से पीछे हट सकता हूं लेकिन अगर मुझे भी प्रोजेक्ट पसंद आ गया तो फिर सही यही है कि मामले को सुलझा कर साथ में काम कर लेना चाहिए।'
सलमान-कटरीना की वजह से जॉन अब्राहम को मिली थी फिल्म?
सलमान ने पिछली बार आप की अदालत में ये बात कही थी कि वो चाहते तो जॉन अब्राहम को एक फिल्म से बाहर निकलवा सकते थे लेकिन उन्होंने ऐसा नहीं किया। दरअसल खबरें थीं कि अनुराग बसु की सुपर नेचुरल फिल्म साया में पहले कटरीना कैफ कास्ट होने वाली थीं, लेकिन जॉन अब्राहम के प्रेशर के बाद उन्हें इस फिल्म से रिप्लेस कर दिया गया था। कटरीना इस बात से काफी आहत हुई थीं।
सलमान ने उस इंटरव्यू में कहा कि ये कटरीना का बड़प्पन था कि उन्होंने जॉन से कभी इस बात का बदला नहीं लिया। सलमान के मुताबिक, 'कटरीना चाहतीं तो जॉन को कबीर खान की फिल्म न्यूयॉर्क से हटवा सकती थीं लेकिन उन्होंने ऐसा नहीं किया। वो फिल्म आगे चलकर जॉन के करियर की सबसे बड़ी हिट बनी।'
विवेक ओबरॉय और अरिजीत सिंह के साथ नहीं सुधरे संबंध
सलमान भले कह रहे हो कि वो किसी का काम छीनने में यकीन नहीं करते हैं, लेकिन मीडिया में कुछ ऐसी खबरें आईं जो उनके स्टेटमेंट के साथ न्याय नहीं कर रही थी। विवेक ओबरॉय ने एक इंटरव्यू में बताया था कि जब उनका और सलमान का विवाद हुआ तो इंडस्ट्री में उन्हें काम मिलना बंद हो गया था। विवेक ने उस वक्त सलमान का सीधे तौर पर नाम तो नहीं लिया लेकिन उन्होंने कहा कि जब वो काम मांगने जाते थे तो लोग कहते कि 'मैं तुम्हारे साथ काम तो करना चाहता हूं कि लेकिन मुझे एक लॉबी से प्रेशर है।'
वहीं एक अवॉर्ड शो में अरिजीत की एक बात सलमान को रास नहीं आई थी। उसके बाद अरिजीत को सलमान की फिल्मों में कभी गाने का मौका नहीं मिला। अरिजीत और विवेक दोनों ने पब्लिकली सलमान से माफी भी मांगी थी। हालांकि सलमान की तरफ से कभी कोई रिएक्शन नहीं आया।
सलमान की दरियादिली भी कम नहीं
इस एक विवाद को छोड़ दिया जाए तो सलमान ने कई लोगों की मदद भी की है। उन्होंने कई न्यू कमर्स को फिल्मों में लॉन्च किया है। आयुष शर्मा, डेजी शाह, जरीन खान, स्नेहा उलाल, सूरज पंचोली और अथिया शेट्टी जैसे एक्टर्स को सलमान ने ही इंडस्ट्री में मौका दिया था। यहां तक कि कटरीना कैफ को बॉलीवुड में स्थापित का क्रेडिट सलमान खान को ही जाता है।
